पणजी : गोंय सरकारान मुख्य सचीव पुनीतकुमार गोयल हांचे अध्यक्षते खाला 16 वांगड्यांचो आस्पाव आशिल्ली 'इको सेन्सिटिव्ह झोन' देखरेख समिती स्थापन केल्या. हे समितींत बिगर सरकारी संघटणा, समुदायाचेर आदारीत संघटणा तशेंच विद्यापिठांतल्या पर्यावरणशास्त्रा कडेन संबंदीत अशा तीन क्षेत्रांतल्या दरेकी एकल्याची एक वर्सा खातीर वांगडी म्हूण नेमणूक केल्या.
 गोयल समितीचे अध्यक्ष आसात, जाल्यार केंद्रीय पर्यावरण, रान आनी वातावरण बदल मंत्रालयाचो प्रतिनिधी, राज्य पदुशण नियंत्रण मंडळाचे वांगडी सचीव, पर्यावरण खात्याचे प्रधान सचीव, ग्रामविकास (आरडीए), रान, कृशी, नगरविकास, गृहनिर्माण, बंदर आनी कप्तान, येरादारी, महसूल ह्या खात्यांचे सचीव, बिगर सैमीक क्लब म्हापशें ह्या बिगर सरकारी संघटणेचे पदाधिकारी संदीप आझरकार, परशुराम ग्रामीण विकास संस्थान, ब्रह्मकरमळीचे पदाधिकारी मिलिंद गाडगीळ, गोंय विद्यापिठांतले तज्ञ प्रा. एम. के. जनार्थन हांची समितीचे वांगडी म्हूण नेमणूक केल्या. सहाय्यक प्रधान मुख्य रान संरक्षण समितीचे वांगडी सचीव आसात.
 मजगतीं, राज्यांतले राष्ट्रीय पार्क तशेंच अभयारण्यांच्या इको सेन्सिटिव्ह झोन विशीं केंद्रीय पर्यावरण मंत्रालय तशेंच राज्य सरकारा कडल्यान जारी जावपी अधिसुचोवणेच्या अंमलबजावणीचेर हे समितीक नियंत्रण दवरचे पडटले. ताचो सातत्यान नियाळ घेवचो पडटलो. हे अधिसुचोवणेक पाळो दिनात तांचे आड वांगडी सचिवांनी संबंदीत जिल्होधिकाऱ्यां कडेन पर्यावरण संरक्षण कायद्याच्या कलम 19 प्रमाण कागाळ दाखल करची, अशें पर्यावरण संचालक गीता नागवेंकार हांणी जारी केल्ले अधिसुचोवणेंत नमूद केलां. हे समितीक दरेक वर्सा 31 मार्चाक सरकाराक वर्सुकीं अहवाल सादर करचो पडटलो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 